ЖИНДИР БАРАКАТ ЩВАЯВ

 Г1УСМАНИЛ МУХ1АМАД-ШАЙИХАСУЛ

 Х1АКЪАЛЪУЛЪ.

(Гьесул зиярат буго школалда аск1ор ругел хабзалалъ,

Г1умакусунил Пат1иматил ригьида нахъа)



Т1екьадерил хабалалъ зияратазде щвани,

Щулияб бицен буго Г1усманил Мух1амадил,

Жиндир баракат щваяв, шафаг1атаз восарав,

Росдай баракаталъе бицен жиндир батарав.

Цересел тарихазул хал гьабун ц1алулаго,

Ц1акъ х1икмалъи гьабулеб х1ал жиндасан лъугьунев,

Х1ежалдасан рач1унел х1ажизабазе кумек,

Баг1араб ралъдада т1ад щванин жиндир бицунев.

Гьалаглъараб ралъдада хьул къот1ун гьарделаго,

Рик1к1адасан вач1унев цояв вихьаравила,

Кодоб бугеб г1ансаялъ гьезие нухги рагьун,

Хвалидасан рорч1араб хвасарлъи гьабунила.

Мун щив? Кисайин абун гьаз ц1ех-рех гьабулаго,

Жив хварав чи вугилан х1икмалъи рагьанила,

Ц1арги жиндир Г1усманил Мух1амад бугин абун,

Вукъараб бак1ги бугин т1екьадерил хабзалалъ.

Цинги т1ад руссун щведал, Т1елекь росулъе рач1ун,

Х1ажизабаз оцги хъун садакъа гьабунила,

Г1усманилав вукъараб хоб гьезий мух1канльана,

Т1ад ч1араб нуралъ бицун, вугеб бак1 баянльана.

Гьениб зияраталъе гьез байрахъ бухьун тана,

Сверун къач1ан, гьесул хоб берцинльизе гьабуна,

Гьел хабзал ругеб бак1ихъ жиндир баракат щваяв

Г1усманиласул абун наслабазе ц1ар тана.

Цоги бицен батана Г1усманиласул рахъалъ,

Къарал мохъалъул чияс ирсалъе нахъе тараб,

Фаризаяб х1ежалде вилълъун сапар бухьарав,

Кодоса щибго т1аг1ун, ц1акъ рак1 бекун хут1арав.

Чара къосун, къо бух1ун г1арабиязул ракьда,

Т1ад вуссине к1веч1ого хут1ун вук1аравила,

Ц1ех-рех гьабун, гьикъардун, кумек балагьулаго,

Г1арабияз гьасие цо чи вихьизавуна.

Дов щибаб рузманалде ц1улал башмакъал рет1ун,

Ват1а вахъизе лъалин дуда дагъистанияв,

Дуе щвезе бегьулин гьесдасан кумекилан,

Кири жидей бокьараз вит1ула мажгиталде.

Мажгиталъул к1алт1у ккун, хъаравуллъи гьабидал,

Т1ад бугеб рат1лидасан, хьитаздасан гьев лъала,

Аск1ове ун салам кьун, лъай-хъвай гьесулгун гьабун,

Рек1елъ бугеб къварилъи баян гьесий гьабула.

Гьесул мурад бич1ч1арав башмакъал рет1арасги,

Как бан хадув вачуна шагьаралъул раг1алде,

Берал къанщун вук1айин гьесде ишанги гьабун,

Жиндир мугъзада льола , къанщадго берал теян.

Цинги дос амру гьабун берал ралагьаралго,

Г1агараб росдал магъилъ жаниве щун ватула,

Рохалица рак1ги ц1ун, талих1алъ маг1у чвахун,

Мун шив кколевин абун, гьасда ц1ех-рех гьабула.

Жив Т1елекьа кколила, Г1усманил Мух1амадин,

Дов башмакъал рет1арас росугун ц1ар бицуна,

Амма дуде жиндирги цох1о гьари бугилан,

Жив хвезег1ан балъголъи лъиего рагьугейин.

Раг1и ц1унун къаралас льийго гьеб рагьич1ила,

Г1усманилав хванилан хабар жинда лъазег1ан,

Хванин лъайдал оц тбачун, садакъаде бикьизе,

Нахъа муг1рулги регун, Т1елекье къокъанила.

Т1елекь росдада цебе вакъмуялъе малъараб,

Цебе рохьове щведал цо х1икмат бихьанила,

Росдал цояб хабалалъ зодобе г1одоб цураб

Г1ажаибаб нуралъул х1уби цо хобалда т1ад.

Росулъе щвараб мехалъ нуралъул х1исаб гьабун,

Гьоболас доб хобалъул х1акъикъат ц1еханила,

Г1усманил Мух1амадил абадияб рукъ бугин,

Росдал г1адамаз гьесий гьелъул баян кьунила.

Рак1 къварилъун къаралас росдал г1адамаздехун,

Гьесулгун жиндир ккараб х1акъикъат бицанила,

Цадахъ бачун бук1араб оц хъун садакъа гьабун,

Г1усманиласул равх1ан вохизе гьавунила.

Аллагьасде г1агарал, г1адамазе баркатал

Шайихзабазул рах1мат кидаго къот1улареб,

Нахъа загьирлъарабги рак1ал кант1изарулел,

Г1усманил Мух1амадил зияраталъ рагьараб.

Школалда т1адехун кьурулъан т1ун бач1араб,

Гьорчо бач1арабила гьесул зияраталде,

Бит1ун т1аде щолаго цо лъалареб къуваталъ,

Къан ккураб кинигинан бугелъуб ч1арабила.

Гьединал шайихазул баркаталъ ккун гурони,

Нилъер росу ракьалда гъвет1-хер т1егьалароан,

Т1ад вугесе камилал карамазул ц1урал,

Кидаго гьезул ц1обалъ ц1уне дуца Бет1ергьан.

Амин я Аллагь